2010 вося вöльгым тöлысьын ветлысь-мунысьяслы бара позяс ветлыны Сыктывкарсянь Ухтаö, Печораö да Воркутаö самолётöн.

Республикаса юркарсянь ветлысь-мунысьяслы авиарейсъяс восьтöм йылысь сёрнитчисны Коми Республикаса Веськöдлан котыр да «ЮТэйр» авиакомпания». Эконом-классын авиабилетлöн доныс лоас сы мында жö, мыйта сулалö сiйö маршрут серти скорöй поездлöн купейнöй вагонын.

Самолётöн лэбалöм йылысь могсö сувтöдiс Коми Республикаса Юралысь Вячеслав Гайзер 2011-2016 вояс вылö Коми Республикаын сынöд транспорт сöвмöдöм кузя торъя уджалан группа водзö, мый вöлi котыртöма тавося ода-кора тöлысьын. Группаö пырисны Коми Республикаса промышленносьт да энергетика министерствоысь, Коми Республикаса сьöм овмöс министерствоысь, Коми Республикаса йöзлысь дзоньвидзалун видзан министерствоысь, Росимуществоысь, МЧС-ысь, «Комиавиатранс» ФГÖП-ысь, Сынöд транспортöн регионкост мутасса Комиын веськöдланiнысь йöз.

Регионлöн промышленносьтса да энергетикаса министрöс медводдза вежысь Антон Фридманлöн юöртöм серти, вежоннас кыкысь кутасны лэбавны Ан-24 самолётъяс Сыктывкар-Воркута, Сыктывкар-Ухта-Печора маршрутъястi да бöр.

«Та дырйи, - пасйис А.Фридман, - ми стöча гöгöрвоам, да авиакомпания миянкöд сöглас, кор самолётын лоас 100 % ветлысь-мунысь, сэки «Ютэйрлöн» некутшöм вошан чöжöс оз ло. И компаниялы кутас воны чöжöс. Но кор самолётын шöркодя 60 % ветлысь-мунысь, мый артыштöма медэтша вылö, сэки регион вештас компаниялы 3 млн шайт гöгöр. Ми чайтам, мый ветлöм-мунöмысь билетъяслöн ичöт доныс да ветлöмын ыджыд коланлуныс сетасны позянлун вöдитчыны самолётöн республикаса уна олысьлы, а сiдзкö, тыртöм рейсъяс оз лоны».

«Тöдам, мый видзтасны ассьыныс кадсö йöз, кодъяс мунöны командировкаö, мöдöдчöны шойччыны либö бурдöдчыны, да чайтам, мый регион пытшкын сынöдтi ветлöм-мунöм йылысь Коми Республикаса Юралысьöн пуктöм могсö збыльмöдöма», - содтiс Антон Фридман.